Bekende katamaran-bouer (78) dood ná rooftog | Netwerk24
Deur Lynn Williams 16 Augustus 2019 15:42
Duncan Lethbridge (78) was die stigter van St. Francis Marine en was tot sy aftrede in April aan die stuur van sake by dié maatskappy.
Duncan LethbridgeFoto: Facebook
Lethbridge, sy 76-jarige vrou en hul 53-jarige huishulp is deur twee gewapende rowers vasgebind en aangerand. Al drie se monde is tydens die rooftog met kleefband toegeplak.
Kapt. Gerda Swart, polisiewoordvoerder, wou Vrydag nie Lethbridge se vrou se naam of dié van hul huishulp bekend maak nie. Albei die vroue is erg getraumatiseer en moes behandeling ontvang.
Die Lethbridge-egpaar en hul huiswerker is Donderdag om 17:00 by die egpaar se huis in Sardiniaweg oorval.
Swart sê die twee gewapende mans het eers die huiswerker, wat buite besig was, gekonfronteer.
“Die mans het haar by die huis ingedwing en vasgebind. Hierna is die egpaar, wat in die huis was, ook vasgebind en aangerand. Al drie slagoffers se monde is met kleefband toegeplak terwyl die verdagtes die huis vir waardevolle artikels geplunder het,” sê Swart.
Die verdagtes het tydens die rooftog die sleutel van die kluis geëis en een van die vroue gedwing om dit oop te sluit.
“Hulle het ’n onbekende bedrag geld asook ander waardevolle artikels gebuit voordat hulle weggehardloop het,” sê Swart.
Die huiswerker kon teen 19:00 daarin slaag om die bure se hulp te ontbied.
“Die bure het Lethbridge in die sitkamer aangetref waar hy met sy gesig na onder gelê het. Sy hande was steeds vasgebind en sy mond toegeplak. Paramedici het hom op die toneel dood verklaar.”
Die oorsaak van sy dood is in die stadium nog onbekend, luidens Swart.
Die polisie ondersoek ’n klag van moord en huisroof.
Brig. John Lebok, groepbevelvoerder vir Humansdorp, het die aanval op die egpaar ten sterkste veroordeel.
“Die polisie sal nie rus voordat die verdagtes in hegtenis geneem is nie. Speurders van St. Francisbaai volg alle moontlike leidrade op.”
Meer oor: St. Francisbaai
Rob se groot bruin oë steel leser se hart in Walvis
LUR vra ondersoek ná bootongeluk